Mabuza: Dís hoekom De Ruyter Eskom se nuwe baas is | Netwerk24
Deur Elvira Wood 28 November 2019 16:15
Eskom verwag om aanstaande jaar 'n groot verlies te ly.
Daar is net een rede hoekom André de Ruyter aangewys is as uitvoerende hoof van Eskom: Hy is die regte persoon vir die pos.
So sê Jabu Mabuza, Eskom-voorsitter wat ook tans as uitvoerende hoof waarneem. De Ruyter (51), tans nog uitvoerende hoof van Nampak, neem die leisels op 15 Januarie by Eskom oor.
Mabuza het Donderdag met die bekendmaking van Eskom se resultate vir die halfjaar tot einde September verduidelik hoe die aanstellingsproses verloop het.
“Ons het meer as 142 aansoeke ontvang. Hieronder was van skoolverlaters tot mense ouer as 75 jaar en almal tussenin,” sê Mabuza.
Van die ses kandidate wat uiteindelik die kortlys gehaal het, was vier wit mense en twee swart mense. Van die wit mense was twee Suid-Afrikaanse burgers. Een van die swart mense was ’n Suid-Afrikaanse burger.
Mabuza sê ook daar was geen ooreenkoms tussen die ses kandidate op Eskom se kortlys en kortlyste waaroor die media bespiegel het nie.
“Die sogenaamde verrassing was dat geen lys uitgelek is nie. Mense het hul eie lys opgestel en was verbaas toe ons nie hul lys gebruik het nie.”
Mabuza sê daar is besluit om De Ruyter aan te stel aangesien hy die beste kandidaat was.
“Ons is dankbaar dat die aandeelhouer net soos ons besluit het dat André die beste Suid-Afrikaner is om die werk te doen. André het nie net steun nodig van almal nie, hy het ook ruimte en tyd nodig om Eskom deur veranderinge te lei.”
Oor die kritiek teen De Ruyter dat Nampak se aandeelprys beduidend onder sy leierskap gedaal het, sê Mabuza “die aandeelprys is nie die enigste aanduiding of ’n maatskappy suksesvol is of nie”.
LEES OOK: Nampak ly verlies van byna R400 m.
Nampak se aandeelprys het net die afgelope jaar met meer as 52% gedaal.
Mabuza het nie gesê wat Eskom De Ruyter gaan betaal nie, maar wel dat hy minder gaan verdien as die gemiddelde salaris van die laaste drie uitvoerende hoofde.
Meer oor: Nampak | Eskom | André De Ruyter | Jabu Mabuza | Staatsondernemings | Uitvoerende Hoof
Eskom maak ’n wins van R1,3 mjd.
StefStocks kou klippe te midde van Kusile-skandaal